### NN 48/2024 (24.4.2024.), Odluka Ustavnog suda Republike Hrvatske broj: U-IIIA-3942/2022 od 14. ožujka 2024.

Ustavni sud Republike Hrvatske

836

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnoj tužbi koju je podnio Vojko Šaftić iz Kastva, kojeg zastupa Vlado Vladika, odvjetnik u Rijeci, na sjednici održanoj 14. ožujka 2024. jednoglasno je donio

ODLUKU

I. Ustavna tužba se usvaja.

II. Općinski sud u Rijeci dužan je donijeti odluku u predmetu koji se pred tim sudom vodi pod brojem P-263/2022 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Vojku Šaftiću iz Kastva, Trinajstići 71, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 510,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Vojko Šaftić iz Kastva (u daljnjem tekstu: podnositelj), kojeg zastupa Vlado Vladika, odvjetnik u Rijeci, podnio je 28. lipnja 2022. ustavnu tužbu smatrajući da mu je zbog dugotrajnosti postupka koji se vodi pred Općinskim sudom u Rijeci pod brojem P-263/2022 (ranije broj: P-1214/2012) povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

1.1. Podnositelj navodi da je Ustavni sud odlukom broj: U-IIIA-4891/2021 od 20. siječnja 2022. (»Narodne novine« broj 19/22.) već usvojio njegovu ustavnu tužbu u istom postupku.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis Općinskog suda u Rijeci broj: P-263/2022 (ranije broj: P-1214/2012).

II. PREGLED RADNJI U POSTUPKU

3. Parnični postupak pred Općinskim sudom u Rijeci pokrenut je 27. travnja 2012. tužbom podnositelja protiv tuženika Dragana Trubića, vlasnika brodograditeljskog obrta ZIMOVNIK, Dobrinj, radi naknade štete i izmakle koristi u ukupnom iznosu od 690.000,00 kn.

Pregled radnji u postupku do donošenja odluke Ustavnog suda broj: U-IIIA-4891/2021 od 20. siječnja 2022. prikazan je u toj odluci.

Odlukom broj: U-IIIA-4891/2021 od 20. siječnja 2022. Ustavni sud usvojio je ustavnu tužbu podnositelja podnesenu zbog povrede prava na suđenje u razumnom roku i naložio je Županijskom sudu u Splitu da donese odluku u predmetu koji se vodi pred tim sudom pod poslovnim brojem Gž-1732/2021 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave te odluke u »Narodnim novinama«, te je podnositelju zbog povrede prava na suđenje u razumnom roku odredio primjerenu naknadu u iznosu od 17.100,00 kn. Navedena odluka objavljena je u »Narodnim novinama« broj 19 od 11. veljače 2022.

Nakon toga Županijski sud u Splitu donio je 9. veljače 2022. presudu i rješenje broj: Gž-1732/2021, kojom je presudom djelomično odbio žalbu podnositelja i potvrdio prvostupanjski presudu u dijelu pod točkom I.1. izreke, kojim je odbijen tužbeni zahtjev podnositelja radi isplate iznosa od 230.000,00 kn s pripadajućim kamatama, a u točki II. odbijena je žalba tuženika-protutužitelja i potvrđena prvostupanjska presuda u točki II. izreke kojom je odbijen protutužbeni zahtjev tuženika-protutužitelja, dok je rješenjem ukinuta prvostupanjska presuda u dijelu pod točkom I.1. izreke kojim je odbijen tužbeni zahtjev podnositelja radi isplate iznosa od 460.000,00 kn s pripadajućom zakonskom zateznom kamatom i u dijelu pod točkom I.2 izreke radi naknade parničnog troška te u odluci pod točkom III. izreke radi naknade troškova parničnog postupka te je predmet u tom dijelu vraćen prvostupanjskom sudu. Prema stajalištu drugostupanjskog suda potrebno je u ponovljenom postupku provesti financijsko-knjigovodstveno vještačenje i pribaviti relevantne podatke o ostvarenoj dobiti.

Postupak se nastavio voditi pod brojem P-263/2022.

Na raspravi održanoj 22. ožujka 2022. prihvaćen je prijedlog podnositelja da se sukladno uputi žalbenog suda provede dokaz financijsko knjigovodstvenim vještačenjem.

Iduće ročište održano je 14. prosinca 2022. na kojem je sud prihvatio prijedlog podnositelja za dodjelu roka od 30 dana da dostavi podatke o pravnim osobama i obrtu koji je u kritično vrijeme kao i podnositelj obavljao istovrsnu djelatnost kako bi se zatražili podaci od Porezne uprave.

Podneskom od 12. siječnja 2022. podnositelj je dostavio podatke.

Prvostupanjski sud je dopisom od 6. listopada 2023. zatražio od Porezne uprave Rijeka podatke o prihodima od navedenih obrta za razdoblje 2011. i 2012.

Porezna uprava, Područni ured Rijeka, Ispostava Opatija, podneskom od 30. studenoga 2023. dostavila je prvostupanjskom sudu tražene podatke.

Na idućoj raspravi održanoj 5. prosinca 2023. dodijeljen je rok od 8 dana podnositelju da se očituje na određenu zadaću vještaka s obzirom na dostavljene podatke.

Podneskom od 13. prosinca 2023. podnositelj se očitovao sukladno traženju suda.

Ročište određeno za 10. siječnja 2024. odgođeno je zbog spriječenosti suca.

Ročište je održano 5. ožujka 2024.

Ročište za objavu prvostupanjske odluke određeno je za 3. travnja 2024.

U trenutku odlučivanja o ustavnoj tužbi postupak je tijeku pred prvostupanjskim sudom.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj već jednom podnio ustavnu tužbu u istom postupku, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od 20. siječnja 2022. (donošenje odluke Ustavnog suda broj: U-IIIA-4891/2021) do dana donošenja ove odluke (razmatrano razdoblje).

1) Duljina sudskog postupka

7. Panični postupak započeo je podnošenjem tužbe podnositelja 27. travnja 2012. U trenutku odlučivanja o ovoj ustavnoj tužbi postupak je ponovno u tijeku pred prvostupanjskim sudom u odnosu na dio tužbenog zahtjeva. Ustavni sud utvrđuje da parnični postupak u razmatranom razdoblju od 20. siječnja 2022. do 14. ožujka 2024. traje dvije (2) godine, dva (2) mjeseca i dvadeset tri (23) dana, dok ukupno traje više od jedanaest (11) godina, deset (10) mjeseci i šesnaest (16) dana.

2) Složenost sudskog predmeta

8. Ustavni sud utvrđuje da se u konkretnom slučaju radi o složenijem predmetu jer je tuženik podnio protutužbu koja je spojena s tužbom podnositelja radi zajedničkog odlučivanja, te je u ponovljenom postupku nakon ukidnog drugostupanjskog rješenja potrebno provesti financijsko-knjigovodstveno vještačenje.

3) Postupanje nadležnih sudova

9. Drugostupanjski sud donio je odluku 9. veljače 2022, dakle u roku u kojem mu je naloženo odlukom broj: U-IIIA-4891/2021 od 20. siječnja 2022. Nakon djelomično ukidne drugostupanjske odluke postupak je i dalje u tijeku pred prvostupanjskim sudom. U ponovljenom postupku je potrebno provesti još financijsko-knjigovodstveno vještačenje koje je naloženo ukidnom drugostupanjskom odlukom. U trenutku odlučivanja o ustavnoj tužbi pred prvostupanjskim sudom ročište je određeno za 5. ožujka 2024.

4) Ponašanje podnositelja ustavne tužbe

10. Podnositelj ustavne tužbe kao tužitelj-protutuženik u parničnom postupku nije pridonio duljini postupka.

VI. OCJENA USTAVNOG SUDA

11. Imajući u vidu ukupno trajanje postupka više od jedanaest (11) godina, a u razmatranom razdoblju više od dvije (2) godine te okolnost da postupak nije okončan i da je ponovno u tijeku pred prvostupanjskim sudom dio tužbenog zahtjeva, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednica prvostupanjskog suda dužna dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3942/2022
 Zagreb, 14. ožujka 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.